Препоръка за РЕШЕНИЕ НА СЪВЕТА за изменение на Решение 2011/734/ЕС, адресирано към Гърция с оглед засилване и задълбочаване на фискалния надзор и за отправяне на предизвестие към Гърция за предприемане на считаните за необходими мерки за коригирането на състоянието на прекомерен дефицит /* COM/2012/0738 final */





ОБЯСНИТЕЛЕН МЕМОРАНДУМ С Решение 2011/734/ЕС на Съвета се определят мерки по отношение на координацията и наблюдението на бюджетната дисциплина на Гърция и се определят насоки за икономическата политика за Гърция въз основа на член 126, параграф 9 и член 136 от ДФЕС. На Гърция бе препоръчано да предприеме мерки за коригиране на състоянието на прекомерен дефицит най-късно до 2014 г., за да се гарантира подобряване на структурното салдо с минимум 10 процентни пункта от БВП за целия период 2009-2014 г. Спазването на решението е от значение не само в контекста на процедурата при прекомерен дефицит, но и в контекста на финансирането на Гърция от държавите — членки на еврозоната, чрез Механизма за отпускане на заеми за Гърция и чрез Европейския инструмент за финансова стабилност (ЕИФС). Дефицитът по консолидирания държавен бюджет за 2012 г. се очаква да достигне 13,4 млрд. евро, като по този начин ще бъде спазен таванът в размер на 14,8 млрд. евро, предвиден в решението на Съвета. Делът от БВП на дефицита по консолидирания държавен бюджет се очаква да достигне 6,9 % — под определения таван от 7,3 % от БВП за 2012 г. Целевият първичен дефицит за тази година се очаква да не бъде спазен с около 0,5 % от БВП. Цялостният резултат отразява по-ниските от предвиденото лихвени плащания след операцията по замяна на дълга през март 2012 г. На 11 ноември Гърция прие бюджета за 2013 г., който гарантира продължаване на фискалната консолидация чрез мерки, насочени към гарантиране на икономии от около 5% от БВП. На 7 ноември Гърция също така прие средносрочна фискална стратегия, включително мерки, гарантиращи по-нататъшно намаляване на дефицита през следващите години. Гърция е предприела ефективни действия в съответствие с Решение 2011/734/ЕС на Съвета. Гърция гарантира подобрение на структурното салдо за периода 2009-2012 г., което вече надвишава минималните 10 процентни пункта от БВП за периода 2009-14 г., препоръчани от Съвета. Очаква се, че Гърция е подобрила структурния си дефицит с 13,9 процентни пункта от БВП — от 14,7 % дефицит през 2009 г. до прогнозните 1,5 % от БВП през 2012 г. Икономическата активност понастоящем се очаква да бъде много по-слаба от очакваното при приемането на Решение 2012/734/ЕС през март 2012 г. Гръцката икономика е за пета поредна година в рецесия. Според прогнозата на службите на Комисията от есента на 2012 г. реалният БВП се очаква да намалее с 6 % през 2012 г. и с 4,2 % през 2013 г. — спрямо съответно 4,7 % и 0,0 % в предходното решение на Съвета, а след това да отбележи растеж от около едва 0,6 % през 2014 г. Решението на Съвета от март 2012 г. обаче бе основано на допускането, че растежът ще бъде възстановен още през 2013 г. Подчертаното влошаване на икономическите перспективи отразява политическата несигурност в Гърция на фона на двойните избори, отслабването на външното търсене и последствията от забавянето в прилагането на програмите и извършването на плащанията по публичното и частното финансиране. Това подчертано влошаване на икономическия сценарий предполага съответно влошаване и на прогнозите за публичните финанси, като се има предвид липсата на политически промени, и затруднява извършването на корекцията на прекомерния дефицит до 2014 г., както бе поискано от Съвета с неговото Решение 2011/734/ЕС. Предвид неблагоприятните икономически условия е оправдано удължаването на периода на корекция. По-специално, крайният срок, който е определен в решението на Съвета за коригиране на прекомерния дефицит в Гърция, трябва да бъде удължен с две години до 2016 г. Фискалните цели по отношение на корекцията на прекомерния дефицит следва да бъдат определени на базата на първичното салдо на консолидирания държавен бюджет в номинално изражение. Първичният дефицит за 2012 г. следва да бъде 2 925 млн. евро (1,5 % от БВП), за 2013 г. първичното салдо следва да бъде 0 евро (0 % от БВП), за 2014 г. — 2775 млн. евро (1,5 % от БВП), за 2015 г. — 5 700 млн. евро (3 % от БВП) и за 2016 г. — 9000 млн. евро (4,5 % от БВП). Като се има предвид развитието на ситуацията, което засилва необходимостта правителството да представи амбициозен пакет от реформи, политическите условия в Меморандума за разбирателство за плана за икономически мерки за Гърция трябва да бъдат актуализирани. Условията се отнасят не само до мерките за фискална консолидация, но също и до мерките, които са необходими за засилване на характеристиките, свързани с насърчаването на растежа, и за свеждане до минимум на евентуални неблагоприятни социални последици. Като се вземат предвид договорените инициативи на държавите — членки на еврозоната за подобряване на състоянието на дълга и някои мерки за намаляване дълга, обмисляни от Гърция, както и понижаването на бюджетния дефицит и по-силния растеж на номиналния БВП, произтичащи от структурни политически мерки, съотношението на дълга към БВП се очаква да се повиши максимално през 2013 г. Съотношението на дълга към БВП ще започне да намалява от 2014 г. нататък, за да достигне под 160 % от БВП през 2016 г. Това следва да подкрепи благоприятната насоченост на кривата на дълга без да се изменят фискалните корекции за първичния излишък. Комисията прие препоръка за решение на Съвета за изменение на Решение 2011/734/ЕС и я предаде на Съвета. Препоръка за РЕШЕНИЕ НА СЪВЕТА за изменение на Решение 2011/734/ЕС, адресирано към Гърция с оглед засилване и задълбочаване на фискалния надзор и за отправяне на предизвестие към Гърция за предприемане на считаните за необходими мерки за коригирането на състоянието на прекомерен дефицит СЪВЕТЪТ НА ЕВРОПЕЙСКИЯ СЪЮЗ, като взе предвид Договора за функционирането на Европейския съюз, и по-специално член 126, параграф 9 и член 136 от него, като взе предвид препоръката на Европейската комисия, като има предвид, че: (1) В член 136, параграф 1, буква а) от ДФЕС се предвижда възможността за приемане на мерки, отнасящи се до държавите членки, чиято парична единица е еврото, с цел засилване на координацията и наблюдението върху тяхната бюджетна дисциплина. (2) В член 126 от ДФЕС се постановява, че държавите членки следва да избягват прекомерен бюджетен дефицит и за целта се определя процедура при прекомерен дефицит. С Пакта за стабилност и растеж, в чиято корективна част е уредено прилагането на тази процедура, се осигурява рамката в подкрепа на държавната политика за бързо възстановяване на стабилното състояние на бюджета при отчитане на икономическата ситуация. (3) На 27 април 2009 г. в съответствие с член 104, параграф 6 от Договора за създаване на Европейската общност Съветът реши, че Гърция има прекомерен бюджетен дефицит. (4) На 10 май 2010 г. в съответствие с член 126, параграф 9 и член 136 от ДФЕС Съветът прие Решение 2010/320/ЕС[1], отправено към Гърция с оглед засилване и задълбочаване на фискалния надзор и за предизвестие за предприемане на преценените за необходими мерки за коригирането на прекомерния дефицит най-късно до 2014 г. Съветът определи 2014 г. като краен срок за коригиране на прекомерния дефицит, както и годишни цели за бюджетния дефицит. (5) В Решение 2010/320/ЕС на Съвета неколкократно бяха внасяни съществени изменения. Поради необходимостта от внасяне на допълнителни изменения, за повече яснота решението беше преработено на 12 юли 2011 г. с Решение 2011/734/ЕС на Съвета[2]. Това решение бе изменено за първи път на 8 ноември 2011 г.[3] (6) На 13 март 2012 г.[4] в Решение 2011/734/ЕС бяха отново внесени редица изменения по препоръка на Комисията, включително в плана за коригиране на прекомерния дефицит без обаче да се променя срокът на този план[5]. Решението потвърди препоръката, че Гърция ще трябва да вземе мерки за коригиране на състоянието на прекомерен дефицит най-късно до 2014 г., за да се гарантира подобряване на структурното салдо с минимум 10 процентни пункта от БВП за целия период 2009 — 14 г. (7) Съгласно член 5, параграф 2 от Регламент (ЕО) № 1467/97, ако в съответствие с член 126, параграф 9 ДФЕС са били предприети ефективни действия и ако след отправянето на предизвестие са възникнали неочаквани неблагоприятни икономически събития със значими отрицателни последици за държавните финанси, Съветът може да реши по препоръка от Комисията да даде коригирано предизвестие съгласно член 126, параграф 9 ДФЕС. (8) Икономическата активност понастоящем се очаква да бъде много по-слаба от очакваното при приемането на последното изменение на Решение на Съвета 2011/734/ЕС през март 2012 г. Както номиналният, така и реалният БВП се очаква да бъдат на много по-ниски нива през 2012 г. и 2013 г. При последния преглед на гръцките национални сметки през октомври 2012 г. беше установено по-рязко намаление на реалния БВП в сравнение с изходните данни в решението на Съвета. Според прогнозата на службите на Комисията от есента на 2012 г. реалният БВП се очаква да намалее през 2012 г. с 6,0 %, а впоследствие и с още 4,2% през 2013 г., спрямо прогнозите в Решението на Съвета за растеж от съответно 4,7% за 2012 г. и от 0,0% за 2013 г., след което се очаква да нарасне с 0,6% през 2014 г. Това подчертано влошаване на икономическия сценарий предполага съответно влошаване и на прогнозите за публичните финанси, при условие че политиката не бъде променена. (9) През 2012 г. дефицитът по консолидирания държавен бюджет се очаква да достигне 6,9 % от БВП, което спокойно попада под горната граница от 7,3 % от БВП (по ESA95) за 2012 г., определена в решението на Съвета. В номинално изражение дефицитът по консолидирания държавен бюджет за 2012 г. се очаква да достигне 13,4 млрд. евро в сравнение с тавана от 14,8 млрд. евро, препоръчан в решението на Съвета. Първичният дефицит обаче се очаква да бъде малко по-висок от целевия 1,0% от БВП поради по-дълбоката от очакваното рецесия. Очаква се, че Гърция е подобрила структурния си дефицит с 13,9 процентни пункта от БВП — от 14,7 % дефицит през 2009 г. до дефицит в размер на 1,5 % от БВП през 2012 г. по прогнозни данни По този начин Гърция гарантира подобрение на структурното салдо за периода 2009 — 2012 г., което вече надвишава минималните 10 процентни пункта от БВП за периода 2009 — 2014 г., препоръчани от Съвета. На 11 ноември 2012 г. бюджетът за 2013 г. бе приет от гръцкия парламент, като в него са предвидени икономии в размер на повече от 9,2 млрд. евро, което представлява над 5 % от БВП. Бюджетът за 2013 г. е част от средносрочната фискална стратегия (СФС) 2013—2016 г., приета от гръцкия парламент няколко дни по-рано на 7 ноември 2012 г. СФС и съответното законодателство за неговото прилагане определят значителна фискална консолидация в размер на над 7% от БВП до 2016 г., като голяма част от нея е предвидена за началото на периода; предвидени са всеобхватни структурни мерки, които са в основата на значителна фискална консолидация. Като се има предвид подобно развитие на ситуацията, необходимо е актуализиране на политическите условия в Меморандума за разбирателство за плана за икономически мерки за Гърция. Поетият от Гърция ангажимент се отнася не само до мерките за фискална консолидация, но също и до мерките, необходими за засилване на характеристиките, свързани с насърчаването на растежа, и за свеждане до минимум на евентуални неблагоприятни последици. Следователно като цяло през 2012 г. Гърция е предприела ефективни мерки за намаляване на дефицита в съответствие с Решение 2011/734/ЕС на Съвета. (10) Консолидираният държавен дълг се очаква да е намалял с 11,1 млрд. евро през 2012 г. спрямо заложените 26,95 млрд. евро в Решението на Съвета. Това се дължи на по-ниски от очакваното приходи от приватизация, по-ниска от очакваното консолидация на държавния дълг и по-лоши от очакваното парични начисления и други лихвени корекции. Поради по-ниския номинален БВП вследствие на преразглеждането на статистическите данни и с оглед на по-неблагоприятните макроикономически перспективи се очаква съотношението на дълга към БВП да нарасне до 162,5 % през 2012 г. Договорените от държавите — членки на еврозоната мерки за подобряване на състоянието на дълга, както и някои мерки за намаляване на дълга, обмисляни от Гърция, следва да подобрят тенденциите в кривата на дълга без да бъдат променяни предвидените фискални корекции за първичния излишък. Като се има предвид намалението на бюджетния дефицит и по-силния растеж на номиналния БВП в резултат на мерки в областта на структурната политика, съотношението на дълга към БВП се очаква да достигне максимума си през 2013 г. Съотношението на дълга към БВП ще започне да намалява от 2014 г. нататък, като ще спадне под 160 % от БВП през 2016 г. (11) Това подчертано влошаване на икономическия сценарий предполага съответно и по-песимистични прогнози за публичните финанси при липса на политически промени; то затруднява извършването на корекцията на прекомерния дефицит до 2014 г., както бе поискано от Съвета с неговото Решение 2011/734/ЕС. Като се имат предвид неблагоприятните икономически събития, е оправдано едно удължаване на срока за периода за коригиране. По-специално, срокът, определен в решението на Съвета, следва да бъде удължен с две години до 2016 г. Съгласно преразгледания план за икономически мерки за Гърция целевото първично салдо следва да бъде 0 %, 1,5 %, 3 % и 4,5% от БВП за четиригодишния период 2013—2016 г. В преразгледания план се предвижда, че салдото по консолидирания държавен бюджет ще се понижи под 3% от БВП през 2016 г. Независимо от удължаването обаче, фискалната корекция, необходима за постигането на целта, остава много голяма в периода 2013 — 2014 г., като тежестта пада върху началните етапи. С това преразглеждане на срока ще се запази изпълнимостта на програмата, като същевременно се отчитат икономическите и социалните последици от консолидирането и необходимостта да се запази доверието в способността на правителството да се справи с фискалното предизвикателство. (12) Всяка от мерките, изискани с настоящото решение, е от основно значение за постигането на необходимата бюджетна корекция. Някои мерки оказват пряко въздействие върху бюджетното състояние на Гърция, докато други представляват структурни мерки, които ще доведат до подобряване на фискалното управление и до по-стабилно състояние на бюджета в средносрочен план. (13) Изключително острото влошаване на финансовото положение на правителството на Гърция накара държавите—членки от еврозоната, в съчетание с предоставената от Международния валутен фонд многостранна помощ, да одобрят предоставянето на помощ в подкрепа на стабилността на Гърция, така че да се запази финансовата стабилност на еврозоната като цяло. От март 2012 г. помощта, предоставена от държавите — членки от еврозоната, е посредством двустранния Механизъм за отпускане на заеми за Гърция и посредством EИФС. Заемодателите решиха, че тяхната подкрепа се предоставя при условие на спазване от страна на Гърция на Решение 2011/734/ЕС, изменено с настоящото решение. По-специално от Гърция се очаква да приложи посочените в настоящото решение мерки според заложения за тях график, ПРИЕ НАСТОЯЩОТО РЕШЕНИЕ: Член 1 Решение 2011/734/ЕС се изменя, както следва: 1. Член 1 се заменя със следното: „(1) Гърция прекратява настоящото положение на прекомерен дефицит във възможно най-кратък срок, но най-късно до 2016 г. (2) Планът за корекция на прекомерния дефицит цели постигане на първичен дефицит по консолидирания държавен бюджет (без разходите по лихви), който не надвишава 2 925 млн. евро (1,5 % от БВП) през 2012 г., и първични излишъци по консолидирания държавен бюджет от най-малко 0 млн. евро (0,0 % от БВП) през 2013 г., 2 775 млн. евро (1,5 % от БВП) през 2014 г., 5 700 млн. евро (3,0 % от БВП) през 2015 г. и 9 000 млн. евро (4,5 % от БВП) през 2016 г. Тези цели по отношение на първичния дефицит/излишък предполагат общ дефицит по консолидирания държавен бюджет (по ESA) в размер на 6,9 % от БВП през 2012 г., 5,4 % от БВП през 2013 г., 4,5 % от БВП през 2014 г., 3,4 % от БВП през 2015 г. и 2,0% от БВП през 2016 г. Може да се прогнозира, че тези целеви проценти ще доведат до подобряване на съотношението на първичното салдо, коригирано с фазата на икономическия цикъл, спрямо БВП от 4,1 % през 2012 г. до 6,2 % през 2013 г. и най-малко до 6,4 % от БВП през 2014 г., 2015 г. и 2016 г., както и до съотношение на дефицита по консолидирания държавен бюджет с отчитане на фазата на икономическия цикъл, спрямо БВП в размер на - 1,3 % за 2012 г., 0,7 % за 2013 г., 0,4 % за 2014 г., 0,0 % за 2015 г. и -0,4% за 2016 г., което отразява профила на лихвените плащания. Постъпленията от приватизацията на финансови и нефинансови активи, сделките, свързани с банкова рекапитализация, както и всички трансфери, свързани с решението на Еврогрупата от 21 февруари 2012 г., по отношение на приходите на националните централни банки от еврозоната, включително Националната банка на Гърция, произхождащи от съдържащите се в техните инвестиционни портфейли гръцки държавни облигации, не намаляват необходимата фискална консолидация и не се вземат предвид при оценката на тези цели. (3) Планът за корекция, посочен в параграф 2, е в съответствие със съотношението на консолидирания държавен дълг към БВП в размер на 172,5 % през 2013 г., 171,4% през 2014 г., 166,2% през 2015 г. и 157,3% през 2016 г. 2. В член 2 след параграф 10 се вмъква следният параграф: „10а. Гърция прие следните мерки незабавно и най-късно до [date of adoption of the decision]: a) бюджета за 2013 г. и средносрочната фискална стратегия (наричана по-долу „СФС“) до 2016 г., както и мерките, описани в приложение IA към настоящото решение, и съответното правоприлагащо законодателство. СФС се основава на постоянните мерки за фискална консолидация, които гарантират, че не се надхвърля установената с настоящото решение горна граница на дефицита за 2012—2016 г., както и че съотношението на дълга към БВП намалява устойчиво; б) представяне на актуализиран приватизационен план пред парламента и публикуване на шестмесечната актуализация на плана за развитие на активите; в) прехвърляне на портфейла от приватизационни активи на HRADF и на пълната и пряка собственост (дялове или концесионни права) на Egnatia Motorway и на регионалните пристанища на Elefsina, Lavrio, Igoumenitsa, Alexandropolis, Volos, Kavala, Corfu, Patras, Heraklion, и Rafina; г) гаранции, че отрасловите министерства и другите съответни структури предоставят на Генералния секретариат за публичните активи пълен достъп до списък на всички притежавани от държавата активи в недвижими имоти; д) изменение и/или отмяна на законовите разпоредби за държавните предприятия (пристанищните власти PPC, OLP и OLTH, HELPE, EYATH и EYDAP, пристанища и др.), които се различават от частното дружествено право, по отношение на всички ограничения върху правата на глас на частните акционери; е) законодателство за определяне ролята и компетенциите на Генералния секретар на данъчната администрация и относно делегираните му от страна на министъра на финансите изпълнителни правомощия; ж) ангажиране на опитни данъчни инспектори с дейности, целящи постигането на незабавни приходи, цялостно въвеждане в действие на ключовите оперативни елементи, като например създаване на звено за големи данъкоплатци чрез прехвърлянето на 100 инспектора или на звено за проверка на особено богатите лица и на самостоятелно заетите лица с високи доходи, включващо 50 опитни данъчни инспектори, които са на пряко подчинение на Генералния секретар на данъчната администрация; з) акт на Министерски съвет (заменящ приетия на 29 октомври 2012 г. акт на Министерски съвет), целящ укрепване на изпълнението на бюджета и по-стабилно фискално управление и съдържащ, освен разпоредбите на първоначалния акт на Министерски съвет, следните допълнителни разпоредби: i) за гарантиране подписването на меморандумите за сътрудничество, сключени между Министерство на финансите и другите министерства или между министерствата и управителите на поднадзорните им дружества, до края на месец декември всяка година (като по този начин се покрива целият сектор „Държавно управление“); ii) за укрепване на съществуващите изисквания за балансиран бюджет на местните органи с оглед повишаване на тяхната ефективност, включително чрез механизми за въвеждане на промени и налагане на санкции; iii) за укрепване на съществуващата система за мониторинг на държавните предприятия (ДП), въвеждане на механизъм за правоприлагане в случай на отклонения от конкретните цели, определени за всяко ДП; и iv) за формиране на рамката за определяне на специфични цели по отношение на обхвата на оперативните регистри на поетите от местните власти и ДП задължения, която се установява до края на месец декември всяка година; актът също така включва рамка за коригиране на трансферите от централното правителство с оглед премахване на отклоненията в рамките на годината и евентуално през следващите години, като същевременно се гарантира, че просрочените плащания не нарастват; актът постановява недвусмислено, че постъпленията от приватизацията на държавни активи се изплащат директно по отделна сметка с оглед мониторинг на паричните потоци, избягване на отклоняването на официално финансиране и осигуряване на своевременното обслужване на дълга; с него се определят механизми за автоматично намаляване на разходите, които принципно трябва да се прилагат, когато целите не бъдат постигнати, като същевременно се гарантира, че просрочените плащания не нарастват; и) набор от мерки за подобряване на текущото финансово състояние на Националната организация за здравно обслужване (EOPYY) и за гарантиране на по-балансиран бюджет през 2012 г. и 2013 г., включително: i) рационализиране на съвкупността от обезщетения; ii) повишаване на споделяните разходи за здравно обслужване, предоставено от частни доставчици; iii) договаряне на споразумения за по-ниски цени при високи обеми и преразглеждане на сключените с частни доставчици споразумения за управление на потока от пациенти; iv) преразглеждане на таксите и броя на диагностичните и психотерапевтичните услуги, договорени от EOPYY с частни доставчици, с цел намаляване на съответните разходи с най-малко 80 млн. EUR през 2013 г.; v) въвеждане на система на референтни цени за възстановяване на разходите за медицински уреди; и vi) постепенно увеличаване на вноските на членовете на OGA до средното равнище, заплащано от членовете на EOPYY; й) следните мерки, свързани с възстановяване на разходите за лекарства: i) нормативни актове за контрол на разходите за фармацевтични продукти, включващо предприемането на извънредни мерки (в т.ч. например при повсеместно намаляване на цените), когато по някаква причина клаузите за дължими възстановявания не са в състояние да постигнат целта. Тези мерки следва да осигуряват равни по размер икономии; ii) министерско постановление, определящо новия праг на дължимите възстановявания за 2013 г. (2,4 млрд. EUR за амбулаторно лечение); iii) актуализация на ценовия списък и на позитивния списък на лекарствата, разходите за които подлежат на възстановяване, конкретно чрез възстановяване единствено на съвкупните рентабилни разходи при хронични болести, изваждане на лекарства от позитивния списък и въвеждане на система на референтни цени, разработена от Националната организация по лекарствените продукти (EOF). Тези списъци трябва да се актуализират най-малко два пъти годишно в съответствие с Директива 89/105/ЕИО; и iv) замяната на предписаните лекарства с най-евтиния лекарствен продукт, съдържащ същото активно вещество в съответната категория (задължително „заместване с генерични лекарства“).“ 3. В член 2, параграф 11 се заменя със следното: „11. Гърция приема следните мерки до края на декември 2012 г.: a) данъчна реформа по отношение на данъка върху доходите на физическите лица и корпоративен подоходен данък, която е насочена към опростяване на данъчната система, разширяване на данъчната основа и премахване на освобождаването от данъци и преференциалните режими; б) необходимото първично и вторичното законодателство, за да се гарантира бързото прилагане на приватизационния план; в) установяване на нормативна база за водоснабдителните дружества; г) мерки за подобряване на данъчната администрация, включващи въвеждане на оценки на ефективността, подобряване на използването на методи за оценка на риска, както и създаване и подсилване на специализирани звена за управление на дълга; д) подготовка и публикуване на план за погасяване на просрочените задължения на публичните структури към доставчици и за възстановяване на данъци; е) финализиране на прилагането на реформата на функционирането на вторичните/допълнителните публични пенсионни фондове и уеднаквяване на всички съществуващи фондове в публичния сектор; ж) нормативни актове за по-широко прилагане на отстъпката от 5 % за фармацевтичните дружества (която съществува за лекарствата, предлагани на болнични заведения) върху всички продукти, продавани в аптеките на EOPYY; з) увеличаване на дела на генеричните лекарства до 35 % от общия обем на лекарствата, продавани в аптеките; и) назначаване на вътрешни инспектори и въвеждане на регистри за финансовите задължения във всички болници.“ 4. В член 2 се добавят следните параграфи: „12. Гърция приема следните мерки до края на март 2013 г.: a) издаване на министерско постановление за коригиране на крайните цени за потребителите на електричество с ниско напрежение; б) актуализация на СФС, включително определяне на задължителни тригодишни тавани на разходите на подсекторите на държавното управление; в) приемане планове за персонала за отрасловите министерства; г) създаване на значително по-независима данъчна администрация и определяне на степента на автономност, рамката за управление, отчетността, законовите правомощия на началника на администрацията и първоначалната структура на персонала на организацията; д) издаване и публично оповестяване на новия широкообхватен план за борба с корупцията в публичната администрация, включващ специални разпоредби за данъчната и митническата администрация. е) задействане в пълна степен на функционална стандартна процедура за преразглеждане на отчетните стойности на недвижимото имущество, позволяваща те да бъдат по-ефективно привеждани в съответствие с пазарните цени, отговорността за която е поверена на подразделението за облагане на капитала; ж) прехвърляне на четиридесет нови недвижими имоти (определени в приватизационния план като „активи в недвижими имоти по лотове 2 и 3“) към HRADF;“ „13. Гърция приема следните мерки до края на юни 2013 г.: a) постигане на целевата бройка от 2000 реално действащи данъчни одитори; б) приемане на нов данъчен процесуален кодекс; в) подсигуряване, че всички централни органи за възлагане на обществени поръчки използват електронни обществени поръчки по всичките си тръжни процедури.“ „14. Гърция приема следните мерки до края на септември 2013 г.: a) приемане от правителството на необходимото законодателство с оглед въвеждане на правило за структурно бюджетно салдо с автоматичен механизъм за корекция.“ 5. Приложението към настоящото решение се добавя като приложение IA към Решение 2011/734/ЕС. Член 2 Настоящото решение влиза в сила в деня на нотифицирането му. Член 3 Адресат на настоящото решение е Република Гърция. Съставено в Брюксел на […] година. За Съвета Председател Приложение: "Приложение ІА: Мерки от средносрочната фискална стратегия 2013—2016 г Допълнителните мерки, включени в средносрочната фискална стратегия (СФС) до 2016 г., включват следното: 1. Рационализации при разходите за заплати, възлизащи на най-малко 1100 млн. евро през 2013 г. и още 247 млн. евро след 2014 г. 2. Икономии при разходите за пенсии, възлизащи на най-малко 4800 млн. евро през 2013 г. и още 423 млн. евро след 2014 г. 3. Съкращаване на държавните оперативни разходи с поне 239 млн. евро през 2013 г. и с още 285 млн. евро след 2014 г. 4. Икономии от рационализирането и подобряването на ефективността на разходите, свързани с образование, в размер на най-малко 86 млн. евро през 2013 г. и допълнителни 37 млн. евро след 2014 г. 5. Икономии в държавните предприятия в размер на най-малко 249 млн. евро през 2013 г. и с още 123 млн. евро след 2014 г. 6. Съкращаване на оперативните разходи за отбрана, при които се реализират икономии от най-малко 303 млн. евро за 2013 г. и допълнителни 100 млн. евро след 2014 г. 7. Икономии в областта на здравеопазването и фармацевтичните разходи в размер на най-малко 455 млн. евро за 2013 г. и на допълнителни 620 млн. евро след 2014 г. 8. Икономии в резултат на рационализация на социалните помощи, възлизащи на най-малко 217 млн. евро през 2013 г. и още 78 млн. EUR след 2014 г. 9. Съкращаване на държавните трансфери към местното управление с най-малко 50 млн. евро през 2013 г. и с още 160 млн. евро след 2014 г. 10. Съкращаване на бюджетните разходи за публични инвестиции (вътрешно финансирани публични инвестиции) възлизащо на най-малко 150 млн. евро през 2013 г. и още 150 млн. евро след 2014 г. 11. Увеличаване на приходите с най-малко 1668 млн. евро през 2013 г. и още 1820 млн. евро след 2014 г. [1] ОВ L 145, 11.6.2010 г., стр. 6. [2] ОВ L 296, 15.11.2011 г., стр. 38. [3] Решение 2011/791/ЕС на Съвета (ОВ L 320, 3.12.2011 г., стр. 28). [4] Последното изменение е с Решение 2012/211/ЕС на Съвета от 13 март (ОВ L 113, 25.4.2012 г., стр. 8). [5] Решение 2012/211/ЕО на Съвета от 13 март (ОВ L 113, 25.4.2012, стр. 8).